CELEX: 32017R0360
Language: sk
Date: 2017-02-28 00:00:00
Title: Vykonávacie nariadenie Komisie (EÚ) 2017/360 z 28. februára 2017, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky buprofezín (Text s významom pre EHP )

1.3.2017   
            
            
               SK
            
            
               Úradný vestník Európskej únie
            
            
               L 54/11
            
         VYKONÁVACIE NARIADENIE KOMISIE (EÚ) 2017/360
   z 28. februára 2017,
   ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky buprofezín
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 druhú alternatívu a článok 78 ods. 2,
   keďže:
   
               (1)
            
            
               Smernicou Komisie 2011/6/EÚ (2) bol buprofezín ako účinná látka zaradený do prílohy I k smernici Rady 91/414/EHS (3) pod podmienkou, že dotknuté členské štáty zabezpečia, aby oznamovateľ, na žiadosť ktorého bol buprofezín zaradený do uvedenej prílohy, poskytol ďalšie potvrdzujúce informácie týkajúce sa faktorov spracovania a premeny v posúdení rizika spotrebiteľov.
            
         
               (2)
            
            
               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a sú uvedené v zozname v časti A prílohy k vykonávaciemu nariadeniu Komisie (EÚ) č. 540/2011 (4).
            
         
               (3)
            
            
               Žiadateľ predložil 30. januára 2013, t. j. v stanovenej lehote, Spojenému kráľovstvu ako spravodajskému členskému štátu dodatočné informácie týkajúce sa faktorov spracovania a premeny.
            
         
               (4)
            
            
               Spojené kráľovstvo vyhodnotilo dodatočné informácie predložené žiadateľom. Dňa 9. septembra 2014 svoje hodnotenie predložilo ostatným členským štátom, Komisii a Európskemu úradu pre bezpečnosť potravín (ďalej len „úrad“) vo forme dodatku k návrhu hodnotiacej správy.
            
         
               (5)
            
            
               Komisia sa obrátila na úrad, ktorý predložil svoje stanovisko k hodnoteniu rizika buprofezínu 28. júla 2015 (5). Členské štáty a Komisia preskúmali návrh hodnotiacej správy, dodatok k nej a závery úradu v rámci Stáleho výboru pre rastliny, zvieratá, potraviny a krmivá a svoje preskúmanie finalizovali 24. januára 2017 vo forme revíznej správy Komisie o buprofezíne.
            
         
               (6)
            
            
               Komisia vyzvala žiadateľa, aby predložil svoje pripomienky k výsledkom revíznej správy o buprofezíne.
            
         
               (7)
            
            
               Podľa Komisie z predložených dodatočných informácií vyplýva, že za podmienok spracovania pri vysokej teplote sa buprofezín rozkladá na niekoľko metabolitov vrátane anilínu. Anilín je karcinogén, pri ktorom sa nedá vylúčiť genotoxický mechanizmus, a preto nie je možné určiť prahovú hodnotu prijateľnej expozície.
            
         
               (8)
            
            
               Komisia dospela k názoru, že neboli poskytnuté všetky ďalšie požadované potvrdzujúce informácie a že expozícii spotrebiteľov účinkom anilínu z konzumácie spracovaných plodín sa dá zabrániť iba zavedením ďalších obmedzení. Konkrétne by sa používanie buprofezínu malo obmedziť len na nejedlé plodiny.
            
         
               (9)
            
            
               Potvrdzuje sa, že účinná látka buprofezín sa má považovať za schválenú podľa nariadenia (ES) č. 1107/2009. S cieľom minimalizovať expozíciu spotrebiteľov účinkom anilínu je však vhodné zmeniť podmienky používania tejto účinnej látky.
            
         
               (10)
            
            
               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.
            
         
               (11)
            
            
               Členským štátom by sa mal poskytnúť čas na zmenu alebo zrušenie autorizácií na prípravky na ochranu rastlín s obsahom buprofezínu.
            
         
               (12)
            
            
               Pokiaľ ide o prípravky na ochranu rastlín s obsahom buprofezínu, v prípade ktorých členské štáty v súlade s článkom 46 nariadenia (ES) č. 1107/2009 udelia akúkoľvek dobu odkladu, toto obdobie by malo uplynúť najneskôr 21. júna 2018.
            
         
               (13)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Zmena vykonávacieho nariadenia (EÚ) č. 540/2011
   Príloha k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
   Článok 2
   Prechodné opatrenia
   Členské štáty v súlade s nariadením (ES) č. 1107/2009 v prípade potreby do 21. júna 2017 zmenia alebo zrušia existujúce autorizácie týkajúce sa prípravkov na ochranu rastlín s obsahom buprofezínu ako účinnej látky.
   Článok 3
   Doba odkladu
   Akákoľvek doba odkladu, ktorú poskytnú členské štáty v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr do 21. júna 2018.
   Článok 4
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. februára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Smernica Komisie 2011/6/EÚ z 20. januára 2011, ktorou sa mení a dopĺňa smernica Rady 91/414/EHS s cieľom zaradiť buprofezín ako účinnú látku (Ú. v. EÚ L 18, 21.1.2011, s. 38).
   
      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
   
      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
   
      (5)  Záver z partnerského preskúmania hodnotenia rizík pesticídov na základe potvrdzujúcich údajov predložených v súvislosti s účinnou látkou buprofezín. Vestník EFSA (EFSA Journal) (2015) 13(8): 4207, 24 s doi: 10.2903/j.efsa.2015/4207.
   
      PRÍLOHA
      Stĺpec „Osobitné ustanovenia“ týkajúci sa buprofezínu v riadku 320 časti A prílohy k vykonávaciemu nariadeniu (EÚ) č. 540/2011 sa nahrádza takto:
      
         „ČASŤ A
         Môže sa používať len ako insekticíd a akaricíd na nejedlé plodiny.
         ČASŤ B
         Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o buprofezíne, a najmä jej dodatky I a II, v zmysle znenia finalizovaného Stálym výborom pre rastliny, zvieratá, potraviny a krmivá.
         Pri tomto celkovom hodnotení musia členské štáty venovať osobitnú pozornosť:
         
                     —
                  
                  
                     bezpečnosti operátorov a pracovníkov a zabezpečiť, aby v podmienkach používania bolo podľa potreby uložené používanie vhodných osobných ochranných pomôcok,
                  
               
                     —
                  
                  
                     uplatňovaniu primeranej čakacej lehoty v prípade striedajúcich sa plodín v skleníkoch,
                  
               
                     —
                  
                  
                     riziku pre vodné organizmy a zabezpečiť, aby v podmienkach používania boli podľa potreby uložené primerané opatrenia na zníženie rizika.
                  
               V podmienkach povolenia sa podľa potreby uvedú opatrenia na zníženie rizika.“